কিন্তু ডুবুরিরা সত্যিই পেল না নিমাইয়ের বডি। তারা দুজন মিলে পালা করে-করে অনেকবারই ডুবল ও ভাসল, কিছুক্ষণ জিরিয়েও নিল, আবার ডুবল-ভাসল কিন্তু নিমাইকে পেল না। তারা একবার জিজ্ঞেসও করল – ‘স্পট ঠিক আছে তো?’ বড়বাবু ডাকলেন, ‘কই, ওই ভদ্রলোক কোথায়? স্পট ঠিক আছে তো?’ চন্দ্র সাঁতরা পেছন থেকেই বলে দেয়, ‘হ্যাঁ, হ্যাঁ, স্পট গোলমাল হবে কী করে? পাইপ তো এখনো আছে।’ সারা-রাত সারা-সকাল গেল, বডি নেমে যায়নি তো – এমন একটা কথা যে উঠছে তা বোঝা যাচ্ছিল। বড়বাবু বললেন, ‘তা যেতে পারে। আপনারা তো কাল এই স্পটটাতেই ডুবে গেছে বললেন, তাই আমরা এই জায়গাটাই দেখছি। বডি না পেলে তো আর কেস খোলা যাবে না।’